b'\n_START_ARTICLE_\nAnton Brandner\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani trgovski \xc5\xa1oli v Beljaku (1908) je bil v letih 1912\xe2\x88\x921915 strokovni tajnik Narodne delavske organizacije v Trstu. Na Primorskem in Kranjskem je med ni\xc5\xbejim uradni\xc5\xa1tvom in delavstvom, ki je odklanjalo socialnodemokratsko zapostavljanje narodnega vpra\xc5\xa1anja, dosegel velik pripad novega \xc4\x8dlanstva. V Trstu je ustanovil Narodno-socialno mladinsko organizacijo. Ker se je novembra 1918 pridru\xc5\xbeil generalu Maistru v borbi za severno mejo, se je moral preseliti v Kraljevino Srbov, Hrvatov in Slovencev. \xc5\xbde maja 1920 je postal tajnik Narodno-socialne zveze in bil nato 28. novembra 1920 izvoljen v ustavodajno skup\xc5\xa1\xc4\x8dino. Nekaj let je urejal strankino glasilo Nova pravda. V letih 1925\xe2\x88\x921941 je vodil socialno skrbstvo v Mariboru. Bil je uradnik mestne ob\xc4\x8dine Maribor. V letih 1941\xe2\x88\x921945 je kot pregnanec in sodelavec osvobodilne fronte delal v Ljubljani. Po osvoboditvi se je vrnil v Maribor. Brandner je kot poslanec, publicist in organizator podpiral boj koro\xc5\xa1kih Slovencev v Avstriji. Leta 1929 je bil med soustanovitelji Kluba koro\xc5\xa1kih Slovencev in kasneje njegov \xc4\x8dastni predsednik.  \xc4\x8clanke je med drugim objavljal tudi v kulturni reviji koro\xc5\xa1kih Slovencev Svoboda.'